Adriaan Carelse wil net rugby speel en breek nie sy kop oor wat hy nie kan beheer nie. Foto: Gallo Images
“Ek herinner myself elke dag daaraan dat God my tot hier gebring het vir ’n rede en dat Hy my nie sover gebring het om te misluk nie.”
So sê die heelagter Adriaan Carelse, wat hoop om vanjaar speelkans vir die Vrystaat-Cheetahs in die Curriebeker-reeks te kry, al staan hy in ’n lang ry vir die nr. 15-trui.
“Ek sê net vir myself: Beheer wat jy kan en moenie jou kop breek oor ander goed nie. Dit hang van die afrigter (Hawies Fourie) af. My werk is om alles te doen op die veld, in die gimnasium, reg te eet en seker te maak my peil is die beste wat dit kan wees, sodat wanneer ek gekies word, ek op my heel beste is.”
Blommetjies is waarskynlik die man in die saal en dit gaan nie maklik wees om hom daaruit te lig nie.
Hy sê hy staan elke dag op en wil net ’n beter speler word en dít is waarop hy fokus. Hy sal daarom graag wil wys wat in hom steek wanneer die Curriebeker-reeks begin.
Carelse het verlede jaar vir die Vrystaat XV uitgeblink in die SuperSport-uitdaagreeks en het in 2018 speelkans in die Curriebeker-reeks gekry, so hy sal nie ’n groentjie in dié kompetisie wees nie.
“Ek het darem al ’n paar wedstryde vir die Vrystaat gespeel en sal graag weer daardie trui oor my kop wil trek. Eintlik gaan dit daaroor dat ek net rugby wil speel, dis al. Dan ook om die talent en gawe uit te leef wat God vir my gegee het.”